जयपुर. पुलिस कमिश्नरेट के अधिकारियों पर ड्यूटी पर गैरहाजिर कांस्टेबलों के खिलाफ कार्रवाई करने में भेदभाव का आरोप लगा है। उन्होंने चेहेतों को चेतावनी देकर छोड़ दिया, जबकि नियमों को ताक पर रखकर 17 कांस्टेबलों को बर्खास्त कर दिया, जबकि अधिकारियों के नोटिस के आधार पर तय समय-सीमा से पहले फिर से ड्यूटी जॉइन कर ली थी।
अब पीड़ित कांस्टेबल पुलिस मुख्यालय के चक्कर लगा रहे हैं, जबकि मुख्यालय और कमिश्नरेट के अधिकारी आपस में पत्राचार करके खुद को बचाने का रास्ता तलाश रहे हैं।
पहले बर्खास्तगी के आदेश निरस्त, 3 माह बाद फिर जारी
भास्कर को जानकारी मिली कि 2013 की भर्ती में चयनित 18 कांस्टेबलों ने जनवरी 2016 में पुलिस लाइन में ड्यूटी जॉइन की थी। फिर सभी को फरवरी में ट्रेनिंग के लिए आईटीबीपी के ट्रेनिंग सेंटर पंचकुला भेजा गया, जहां वे गैरहाजिर हो गए। ट्रेनिंग सेंटर के अधिकारियों ने पुलिस कमिश्नरेट को सूचना दी। अधिकारियों ने कांस्टेबलों को नोटिस भेजकर 30 दिन में ट्रेनिंग जॉइन करने के आदेश दिए और नहीं करने पर बर्खास्तगी की चेतावनी दी।
ऐसे में कांस्टेबल तत्काल ट्रेनिंग सेंटर लौट आए, लेकिन दस दिन से ज्यादा गैरहाजिर होने पर ट्रेनिंग सेंटर के अधिकारियों ने उन्हें वापस दूसरी ट्रेनिंग करने का हवाला देकर लाइन में रवानगी कर दी। इधर तय समय से पहले ड्यूटी जॉइन करने के बाद भी 12 अप्रैल को तत्कालीन डीसीपी हैडक्वार्टर मदन मेघवाल ने सभी कांस्टेबलों को गैरहाजिर मानकर बर्खास्त कर दिया।
इन पर गिरी गाज : पवन कुमार, भरतलाल, मिथुन कुमार, विक्रम कुमार, महेन्द्र कुमार, देशराज, हिम्मत सिंह, हरीराम मीणा, राकेश कुमार, नरेन्द्र कुमार, राजेश कुमार, दिनेश कुमार पुत्र गोमाराम, दिनेश कुमार, हीरालाल मीणा, जीत सिंह, हरिओम, गजेन्द्र कुमार और धर्मी मीणा।
नियमानुसार बर्खास्त कर सकते हैं
ट्रेनिंग के दौरान बिना बताए गैरहाजिर होने पर नियमानुसार बर्खास्त किया जा सकता है। किस आधार पर बर्खास्त किया गया है। यह सब फाइल देखकर ही बता सकता हूं। यह कार्रवाई डीसीपी हैडक्वार्टर स्तर पर की जाती है। - महेन्द्र चौधरी, एडिशनल पुलिस कमिश्नर, जयपुर कमिश्नरेट
hin_Deva hin_Deva hin_Deva hin_Deva hin_Deva mai_Deva hin_Deva hin_Deva